钦定古今图书集成/明伦汇编/闺媛典/第343卷 > 张训妻
## 钦定古今图书集成/明伦汇编/闺媛典/第343卷 > 张训妻

按《十国春秋》，吴张训妻，故剑侠也。未详其所由来。太
祖常在宣州给诸将铠甲，训得故敝者，妻谓之曰：“此
不足介意，第司徒不知耳。”明日太祖问训曰：“尔所得
甲如何？”训以告，乃易之。后太祖移镇杨州，常赐诸将
马，训所得，复驽弱不任，形于颜色，妻复言如前。明日
太祖又问之，训以为言。太祖曰：“尔家事神邪？”训曰：“无
之。”太祖曰：“吾顷者在宣州，赐诸将甲，是夜梦一妇人
衣真珠衣，告予曰：‘公赐张训甲甚敝，当易之。今赐诸
将马，复梦前珠衣妇人告予曰：‘张训马非良马，其故
何哉’’？”训亦莫之测也。训妻有衣簏，常自启闭，不为人
见。会妻出，训窃启之，得珠衣一袭，异焉。及妻归，顾谓
训曰：“君启吾衣簏何也？”先是，妻每食必待训。一日训
归，妻已食，语训曰：“今日尝异味，迟君者数矣。”俄发甑，
见蒸人首一具，心恶之，欲杀其妻。妻逆知训意，曰：“君
欲负我邪？然君方为数郡刺史，我不能杀君。”因指一
女使曰：“杀我必先杀此婢，不尔，君必不免。”训遂杀妻
及其婢。